b'\n_START_ARTICLE_\nAnfield\n_START_SECTION_\nHistorie\n_START_PARAGRAPH_\nDa Anfield ble \xc3\xa5pnet i 1884 var stadion eid av John Orrell, en god venn av John Houlding, som var president i Everton. Klubben spilte da p\xc3\xa5 Priory Road, men trengte en ny arena p\xc3\xa5 grunn av st\xc3\xb8y under kampdager. Orrell stilte Anfield til disposisjon, mot en donasjon til det lokale sykehuset. I 1885 ble Anfield kj\xc3\xb8pt av Houlding. _NEWLINE_Den f\xc3\xb8rste kampen som ble spilt p\xc3\xa5 Anfield var en kamp mellom Everton og Earlestown 28. september 1884, der hjemmelaget vant 5-0. I l\xc3\xb8pet av Evertons periode p\xc3\xa5 Anfield var det rundt 8000 tilskuere i gjennomsnitt, men den hadde en totalkapasitet p\xc3\xa5 20 000. P\xc3\xa5 denne tiden var Anfield av internasjonal standard, noe som gjorde at det ble spilt flere landskamper her, blant annet England-Irland i 1889. Den f\xc3\xb8rste ligakampen her var Evertons kamp mot Accrington i 1888, og klubben ble i 1891 Anfields f\xc3\xb8rste engelske ligamestere._NEWLINE_I samme periode oppsto en krangel mellom Houlding og Everton-styret, om hvordan klubben skulle eies og drives. Dette endte med at klubben flyttet til Goodison Park, rundt 1 kilometer unna. Houlding satt da igjen med et tomt stadion, og bestemte seg for \xc3\xa5 stifte en ny klubb. Liverpool FC s\xc3\xa5 dagens lys i 1892, og klubbens f\xc3\xb8rste kamp p\xc3\xa5 Anfield ble spilt 1. september 1892, da de vant 7-1 mot Rotherham Town._NEWLINE_Liverpools f\xc3\xb8rste Lancashire League-kamp p\xc3\xa5 Anfield ble spilt 9. september 1893 mot Lincoln City, da de vant 4-0 foran 5000 tilskuere. En ny tribune ble bygget i 1895, p\xc3\xa5 stedet til dagens Main Stand. Senere, etter at klubben vant sitt andre ligamesterskap i 1906, ble ytterligere en tribune bygd. Denne tribunen fikk det etterhvert s\xc3\xa5 legendariske navnet The Kop, oppkalt etter fjelltoppen Spion Kop i S\xc3\xb8r-Afrika. Dette for \xc3\xa5 \xc3\xa6re \xc2\xabscousere\xc2\xbb som mistet livet i boerkrigene p\xc3\xa5 begynnelsen av 1900-tallet. _NEWLINE_Anfield fremsto ganske likt, uten store forandringer fram til 1928, da the Kop ble redesignet og utvidet til \xc3\xa5 holde 30 000 tilskuere. Mange baner i England hadde p\xc3\xa5 denne tiden tribuner oppkalt etter Spion Kop, men Anfields Kop var den desidert st\xc3\xb8rste. Tribunen var i stand til \xc3\xa5 holde flere tilskuere enn den totale tilskuerkapasiteten hos de fleste andre stadion p\xc3\xa5 denne tiden. _NEWLINE_Den 30. oktober 1957 ble det for f\xc3\xb8rste gang spilt med flomlys p\xc3\xa5 Anfield, i en kamp mot Everton, anledning Liverpool County Football Associations 75-\xc3\xa5rsjubileum. I 1963 ble den gamle Kemlyn Road-tribunen erstattet, og ble i stand til holde 6700 tilskuere. To \xc3\xa5r senere ble det gjort endringer p\xc3\xa5 Anfield Road End, som ble omgjort til en stor st\xc3\xa5tribune. Den st\xc3\xb8rste utbyggingen kom imidlertid i 1973, da Main Stand ble revet og erstattet med en langt mer moderne tribune. Samtidig ble de eksisterende flomlysene erstattet med nye lys, montert p\xc3\xa5 taket av nye Kemlyn Road og Main Stand. P\xc3\xa5 80-tallet ble den nedre delen av Main Stand, kalt Paddock, omgjort til sitteplasser. Samtidig ble det i 1982 montert sitteplasser p\xc3\xa5 Anfield Road End. Samme \xc3\xa5r ble Shankly Gates \xc3\xa5pnet, en hyllest til den legendariske manageren Bill Shankly. _NEWLINE_I 1987 fikk Kemlyn Road fargede seter, og samtidig ble en politi-seksjon \xc3\xa5pnet i tribunen. Noen \xc3\xa5r senere ble andre etasje p\xc3\xa5 tribunen bygd, noe som f\xc3\xb8rte til en kapasitet p\xc3\xa5 rundt 11 000 tilskuere. Det var lenge planer om utvidelser, men grunnet at naboer nektet \xc3\xa5 avgi tomt, ble planene lagt p\xc3\xa5 vent. Tribunen ble offisielt \xc3\xa5pnet 1. september 1992 av UEFA-president Lennart Johansson, og navnet ble byttet til Centenary Stand. The Kop ble i 1994 ombygd til kun sitteplasser, noe som reduserte kapasiteten betraktelig, men kan fortsatt den dag i dag romme over 12 000 tilskuere._NEWLINE_Den 4. desember 1997 ble statuen av Bill Shankly avduket utenfor Anfield. Den er laget av bronse, og er 2,4 m h\xc3\xb8y. Statuen viser Shankly if\xc3\xb8rt supportesskjerf, i kjent positur idet han tar imot applausen fra fansen. P\xc3\xa5 sokkelen er det p\xc3\xa5skriften \xc2\xabBill Shankly \xe2\x80\x93 He Made The People Happy\xc2\xbb. Hillsborough Memorial ligger langs Shankly Gates, og er alltid dekorert med blomster og hyllester til ofrene fra tragedien. I midten av minnesmerket brenner det en evig flamme, som viser at de aldri vil bli glemt. _NEWLINE_Den siste utbyggingen p\xc3\xa5 Anfield skjedde i 1998, etter at andreetasjen p\xc3\xa5 Anfield Road End ble \xc3\xa5pnet. Tribunen har imidlertid f\xc3\xb8rt til en rekke problemer, ettersom stabiliteten ble stadig svekket. Det ble i 2000 satt inn en rekke b\xc3\xa6restolper for \xc3\xa5 bedre problemet. Det var under Ronnie Morans testimonialkamp mot Celtic, at flere tilskuere p\xc3\xa5pekte d\xc3\xa5rlig stabilitet i andre etasje av tribunen.'